
A kétütemű dízelmotor felépítése, működése, modern alkalmazásai

Az előadásomban bemutatom a kétütemű dízelmotorokat, azok működését, felépítését tárgyalom, és kitérek a korszerű fejlesztésekre, a mai felhasználásokra. Bemutatom a hazai dízelvillamos mozdonyokon végzett vízellenállásos méréseket és kiértékelésüket, amivel meghatározható a dízelmotor főtengelyen leadott teljesítménye.
A XX. század elején kifejlesztett kétütemű dízelmotorok még ma is korszerűnek számítanak. Sok területen még a mai napig gyártják és használják. Főleg a hajózásban alkalmazzák előszeretettel, mivel a nyomaték görbéje jobban igazodik - a négyütemű motorokéhoz képest - a hajócsavar terheléséhez. Erre egy jó példa a dinamikus pozicionálás, ami napjainkban egyre nagyobb szerepet kap. Sőt az utóbbi időben a hibrid hajtású autók egyik fontos fejlesztési iránya is ez a fajta motor.
A kétütemű dízelmotorok közös jellemzője a szelep és résvezérlés. Ez azt jelenti, hogy a persely palástján körbe elhelyezkedő réseken keresztül áramlik be a hengerbe túlnyomású öblítőlevegő. Ez segít kijuttatni a hengerfejben elhelyezkedő kipufogószelepeken még ki nem áramlott égéstermékeket és friss levegővel feltölteni a hengert. Az öblítőlevegő előállítása történhet nagy légszállítású Root’s-fúvókával, amely a főtengelyről áttételeken keresztül kapja a meghajtását, vagy történhet turbókompresszorral is. A dugattyú minden lefelé történő mozgáskor munkaütem teljesül, ezért ezek a motorok alacsony fordulatszámúak. Így a kétütemű dízelmotoroknak van a legkisebb dugattyú átlagsebességük (7,5~8,4 m/s), ami miatt az élettartalmuk hosszú és a lassabb égés miatt alacsony a NOx kibocsátásuk, hatásfokuk eléri a 46%-ot.
Magyarországon az M61 és M62 sorozatú dízelvillamos mozdonyokban találkozhatunk kétütemű dízelmotorral, igaz már csak kis darabszámban. A méréseimet ilyen motorokon végeztem.



